Dana Snyman se verloofde sterfAnette Roberts en Dana Snyman. Foto: Facebook Anette Roberts, die verloofde van bekroonde Afrikaanse skrywer Dana Snyman, is Woensdagmiddag, op Snyman se verjaardag, dood in ŉ vriend se motor in Bloemfontein gevind. Roberts (51) het haarself vermoedelik vergas. Na wat verneem word, het een van haar goeie vriende haar glo gevind. Die provinsiale polisiewoordvoerder was nie onmiddellik beskikbaar vir kommentaar nie. Die skrywer Johan Bakkes, ŉ goeie vriend van Snyman, het die nuus aan Maroela Media bevestig. “Ek is hier in Jacobsbaai by Dana, so daar is maar die afstand en ons het nog nie veel detail van wat gebeur het nie. Dana is natuurlik verskriklik geskok. Dis ŉ baie groot hartseer,” het hy gesê. Hy het gesê hy het ŉ week gelede saam met Roberts in Namibië gekuier en het haar as ŉ spontane en aangename mens ervaar. “My ervaring met haar was wonderlik. ŉ Mens verwag nie so iets nie.” Hy het gesê Snyman se betrokkenheid by vandeesweek se Aardklop-program is vanoggend gekanselleer. Snyman en Roberts het in Junie vanjaar naby Ceres verloof geraak. Snyman het die verlowing in sy bekende en aangrypende skryfstyl op sy Facebook-blad gedeel. “Dis ’n patetiese, wonderlike, skrikwekkende, dankbare ding om in jou middeljare verlief te raak. Jy ervaar emosies waarvan jy vergeet het. Jy raak effe simpel. Jy wil weer begin om dinge soos ‘Dankie dat jy jy is’ in jou liefdesbriefies te skryf,” het hy destyds geskryf. “Ek is effe skrikkerig om dit op Facebook te plaas, want, ja, wat gaan die mense sê? Albei van ons was voorheen getroud. Ons het geleef, opreg geleef, en foute gemaak. Ek wil nie te veel verduidelik nie. Ek en Anette is lief vir mekaar, en ons is sag met mekaar.” Roberts het in Bloemfontein gewoon en sou later by Snyman op Jacobsbaai in die Wes-Kaap aangesluit het. Die paartjie sou in Desember getrou het.